CELEX: E2021C0203
Language: lt
Date: 2021-07-16 00:00:00
Title: ELPA priežiūros institucijos deleguotasis sprendimas Nr. 203/21/COL 2021 m. liepos 16 d. dėl Norvegijos ir Islandijos nustatytų nacionalinių priemonių, skirtų vandens gyvūnų tam tikrų ligų poveikiui riboti, patvirtinimo vadovaujantis Europos Parlamento ir Tarybos reglamento (ES) 2016/429 226 straipsnio 3 dalimi, kuriuo panaikinamas Sprendimas Nr. 58/16/COL-D [2021/1957]

2021 11 11   
               
               
                  LT
               
               
                  Europos Sąjungos oficialusis leidinys
               
               
                  L 399/8
               
            
         ELPA PRIEŽIŪROS INSTITUCIJOS DELEGUOTASIS SPRENDIMAS Nr. 203/21/COL
         2021 m. liepos 16 d.
         dėl Norvegijos ir Islandijos nustatytų nacionalinių priemonių, skirtų vandens gyvūnų tam tikrų ligų poveikiui riboti, patvirtinimo vadovaujantis Europos Parlamento ir Tarybos reglamento (ES) 2016/429 226 straipsnio 3 dalimi, kuriuo panaikinamas Sprendimas Nr. 58/16/COL-D [2021/1957]
         ELPA PRIEŽIŪROS INSTITUCIJA,
         atsižvelgdama į ELPA valstybių susitarimą dėl Priežiūros institucijos ir Teisingumo Teismo įsteigimo, ypač į jo 1 protokolo 1 straipsnio 2 dalį ir 3 straipsnį,
         atsižvelgdama į Europos ekonominės erdvės susitarimo (toliau – EEE susitarimas) I priedo I skyriaus 1.1 dalies 13 punkte nurodytą teisės aktą –
         2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai (toliau – Reglamentas (ES) 2016/429) (1),
         iš dalies pakeistą ir suderintą su EEE susitarimu to susitarimo I priede nurodytomis konkrečiomis ir sektorinėmis adaptacijomis, – ypač į to reglamento 226 straipsnį, 266 straipsnio 2 dalį ir 270 straipsnio 2 dalį,
         atsižvelgdama į EEE susitarimo I priedo I skyriaus 1.1 dalies 13j punkte nurodytą teisės aktą –
         2020 m. balandžio 28 d. Komisijos deleguotąjį reglamentą (ES) 2020/990, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos ir sertifikavimo reikalavimais, taikomais Sąjungoje perkeliamiems vandens gyvūnams ir Sąjungoje vežamiems gyvūniniams produktams iš vandens gyvūnų (toliau – Deleguotasis reglamentas (ES) 2020/990) (2),
         suderintą su EEE susitarimu to susitarimo I priede nurodytomis sektorinėmis adaptacijomis, – ypač į to reglamento 13 straipsnio 2 dalies c punktą,
         atsižvelgdama į EEE susitarimo I priedo I skyriaus 1.1 dalies 13k punkte nurodytą teisės aktą –
         2020 m. gruodžio 7 d. Komisijos įgyvendinimo reglamentą (ES) 2020/2002, kuriuo nustatomos Europos Parlamento ir Tarybos reglamento (ES) 2016/429 taikymo taisyklės, susijusios su pranešimu apie į sąrašą įtrauktas ligas ir ataskaitų dėl jų teikimu Sąjungoje, Sąjungos priežiūros programų ir likvidavimo programų ir ataskaitų teikimo formatu ir procedūromis, liga neužkrėstos teritorijos statuso pripažinimo paraiškos formatu ir procedūromis ir kompiuterine informacine sistema (toliau – Įgyvendinimo reglamentas (ES) 2020/2002) (3),
         suderintą su EEE susitarimu to susitarimo I priede nurodytomis konkrečiomis ir sektorinėmis adaptacijomis, – ypač į to reglamento III priedą ir V priedo 4 skirsnį,
         atsižvelgdama į EEE susitarimo I priedo I skyriaus 1.1 dalies 13m punkte nurodytą teisės aktą –
         2020 m. gruodžio 16 d. Komisijos įgyvendinimo reglamentą (ES) 2020/2236, kuriuo nustatomos Europos Parlamento ir Tarybos reglamentų (ES) 2016/429 ir (ES) 2017/625 taikymo taisyklės, susijusios su vandens gyvūnų ir tam tikrų gyvūninių produktų iš vandens gyvūnų siuntų įvežimo į Sąjungą ir vežimo Sąjungoje veterinarijos sertifikatų pavyzdžiais ir su tais sertifikatais susijusiu oficialiu sertifikavimu, ir kuriuo panaikinamas Reglamentas (EB) 1251/2008 (toliau – Įgyvendinimo reglamentas (ES) 2020/2236) (4),
         suderintą su EEE susitarimu to susitarimo I priede nurodytomis sektorinėmis adaptacijomis, – ypač į to reglamento 6 straipsnį ir I priedo 1, 2, 3 arba 5 skyrius,
         suderintus su EEE susitarimu to susitarimo 1 protokolo 4 punkto d papunkčiu,
         kadangi:
         
                     (1)
                  
                  
                     Reglamentas (ES) 2016/429, Deleguotasis reglamentas (ES) 2020/990, Įgyvendinimo reglamentas (ES) 2020/2002 ir Įgyvendinimo reglamentas (ES) 2020/2236 pradėti taikyti Europos ekonominės erdvės valstybėse (toliau – EEE valstybės) 2021 m. balandžio 21 d.;
                  
               
                     (2)
                  
                  
                     Reglamentu (ES) 2016/429 nustatyta nauja gyvūnams arba žmonėms perduodamų ligų prevencijos ir kontrolės teisės aktų sistema. Pagal 226 straipsnio 1 dalį Norvegija ir Islandija gali priimti nacionalines priemones, kuriomis užkertamas kelias ligai, išskyrus to reglamento 9 straipsnio 1 dalies d punkte nurodytas į sąrašą įtrauktas ligas, patekti į atitinkamą valstybę arba kontroliuoti ligos plitimą joje, jeigu ta liga kelia didelę riziką vandens gyvūnų sveikatai toje EEE valstybėje. Ligos, išskyrus Reglamento (ES) 2016/429 9 straipsnio 1 dalies d punkte nurodytas į sąrašą įtrauktas ligas, apima vandens gyvūnų ligas, nepriskirtas nė vienai 9 straipsnio 1 dalyje numatytai į sąrašą įtrauktų ligų kategorijai (toliau – į sąrašą neįtrauktos ligos), ir į sąrašą įtrauktą ligą koi herpeso viruso infekciją, kurios priežiūrą EEE reikia vykdyti pagal Reglamento (ES) 2016/429 9 straipsnio 1 dalies e punktą;
                  
               
                     (3)
                  
                  
                     tokiomis nacionalinėmis priemonėmis negalima viršyti to, kas tinkama ir būtina siekiant užkirsti kelią atitinkamai ligai patekti į Norvegiją arba Islandiją arba kontroliuoti tos ligos plitimą atitinkamoje valstybėje;
                  
               
                     (4)
                  
                  
                     pagal to paties reglamento 226 straipsnio 2, 3 ir 4 dalis Norvegija ir Islandija turi iš anksto pranešti ELPA priežiūros institucijai (toliau – Institucija) apie siūlomas nacionalines priemones, o Institucija privalo patvirtinti tokias nacionalines priemones, jeigu, siekiant užkirsti kelią atitinkamai ligai patekti į valstybę arba kontroliuoti tos ligos plitimą joje, būtina nustatyti judėjimo tarp Norvegijos ar Islandijos ir kitų EEE valstybių apribojimus, atsižvelgiant į bendrą atitinkamos ligos ir priemonių, kurių imamasi, poveikį EEE;
                  
               
                     (5)
                  
                  
                     gyvūnų sveikatos būklės Norvegijoje ir Islandijoje apsaugos sumetimais tiek, kiek pagal Reglamento (ES) 2016/429 226 straipsnio 3 dalį yra patvirtintos kurios nors iš šių šalių nacionalinės priemonės dėl tam tikros ligos, reikalaujama, kad atitinkamai ligai imlių rūšių vandens gyvūnų, perkeliamų į Norvegiją ar Islandiją arba jų viduje, siuntos (toliau – atitinkamos siuntos) būtų ta liga neužkrėstos EEE valstybės arba jos dalies kilmės. Prie tokių siuntų turi būti pridėtas oficialus sertifikatas, patvirtinantis liga neužkrėstos teritorijos statusą;
                  
               
                     (6)
                  
                  
                     pagal Deleguotojo reglamento (ES) 2020/990 13 straipsnio 2 dalies c punktą veiklos vykdytojai turi užtikrinti, kad atitinkamų siuntų gyvūnų sveikatos sertifikatuose būtų nurodyta, kad atitinkamų rūšių vandens gyvūnai atitinka sveikatos garantijas, būtinas, kad būtų laikomasi tų nacionalinių priemonių;
                  
               
                     (7)
                  
                  
                     gyvūnų sveikatos sertifikatai, kuriais patvirtinama atitinkamų siuntų kilmės vieta, yra įtraukti į atitinkamus vandens gyvūnų perkėlimo tarp EEE valstybių oficialių sertifikatų pavyzdžius, kurie nustatyti Įgyvendinimo reglamente (ES) 2020/2236 ir kuriuos reikia naudoti gabenant atitinkamas siuntas;
                  
               
                     (8)
                  
                  
                     Norvegijos arba Islandijos nacionalinės priemonės, patvirtintos pagal Reglamento (ES) 2016/429 226 straipsnio 3 dalį, turėtų būti taikomos tik tol, kol jos yra tinkamos ir būtinos siekiant užkirsti kelią atitinkamai ligai patekti į tam tikrą šalį arba kontroliuoti tos ligos plitimą joje. Tam, kad Institucija galėtų reguliariai vertinti tokių priemonių tinkamumą ir būtinumą ir būtų suteikta galimybė prireikus jas iš dalies pakeisti, Norvegija ir Islandija turėtų Institucijai siųsti metines ataskaitas, kuriose būtų išsamiai aprašytas tų priemonių veikimas ankstesniais metais. Į tokias metines ataskaitas ir kitas atitinkamas ataskaitas turėtų būti įtraukta tam tikra Įgyvendinimo reglamente (ES) 2020/2002 nustatyta informacija;
                  
               
                     (9)
                  
                  
                     pagal Reglamento (ES) 2016/429 226 straipsnio 3 dalį patvirtintos likvidavimo programos turėtų per pagrįstą laikotarpį pagerinti su liga susijusią padėtį. Nuoseklumo sumetimais šis laikotarpis neturėtų būti ilgesnis nei laikotarpis, per kurį turi būti užbaigta Reglamento (ES) 2016/429 9 straipsnio 1 dalies c punkte nurodytos ligos likvidavimo programa. Todėl pagal Reglamento (ES) 2016/429 226 straipsnio 3 dalį patvirtintos likvidavimo programos taikymo laikotarpis turėtų būti ne ilgesnis kaip 6 metai nuo tos dienos, kai Institucija ją patvirtino pirmą kartą. Tinkamai pagrįstais atvejais Norvegijos arba Islandijos prašymu Institucija turėtų turėti galimybę pratęsti likvidavimo programos taikymo laikotarpį dar 6 metams. Šis maksimalus taikymo laikotarpis yra nustatomas siekiant suteikti pakankamai laiko, per kurį gali būti užbaigta likvidavimo programa, kartu užkertant kelią neproporcingam ilgalaikiam vandens gyvūnų perkėlimo EEE viduje sutrikdymui;
                  
               
                     (10)
                  
                  
                     2016 m. kovo 3 d. Sprendimu Nr. 58/16/COL-D (toliau – Sprendimas Nr. 58/16/COL-D) Institucija patvirtino nacionalines priemones, kuriomis Norvegija, vadovaudamasi Direktyvos 2006/88/EB (5) 43 straipsniu, numatė apriboti Gyrodactylus salaris infekcijos poveikį tose Norvegijos teritorijose, kurios laikomos neužkrėstomis ta liga. Reglamentu (ES) 2016/429 panaikinama Direktyva 2006/88/EB, kuri yra tiek Sprendimo Nr. 58/16/COL-D, tiek tam tikrų teisės aktų (Reglamento (EB) Nr. 1251/2008 (6) ir Komisijos sprendimo Nr. 2010/221/EB (7)), kurie minimi tame sprendime, teisinis pagrindas. Todėl dėl aiškumo šiuo sprendimu panaikinamas Sprendimas Nr. 58/16/COL-D;
                  
               
                     (11)
                  
                  
                     Institucija, glaudžiai bendradarbiaudama su Europos Komisija, įvertino nacionalines priemones, kuriomis numatyta riboti Gyrodactylus salaris infekcijos (į sąrašą neįtraukta liga) poveikį ir apie kurias Norvegija pranešė (dokumentas Nr. 1207866) vadovaudamasi Reglamento (ES) 2016/429 226 straipsnio 2 dalimi, atsižvelgdama į Pasaulio gyvūnų sveikatos organizacijos (OIE) standartus (8) ir bendrą atitinkamos ligos ir priemonių, apie kurias pranešta, poveikį EEE;
                  
               
                     (12)
                  
                  
                     Institucija įsitikino, kad Norvegija suplanavo veiksmingą likvidavimo programą, numatytą įgyvendinti tose Norvegijos teritorijose, kurios tebėra užkrėstos Gyrodactylus salaris. Institucija taip pat įsitikino, kad Norvegija išsaugojo liga neužkrėstos teritorijos statusą tose Norvegijos teritorijose, kurios laikomos neužkrėstomis Gyrodactylus salaris pagal Sprendimą Nr. 58/16/COL-D, ir įrodė liga neužkrėstos ligos statusą visose kitose Norvegijos teritorijose, kurioms netaikoma likvidavimo programa. Galiausiai, Institucija įsitikino, kad Norvegija įrodė nacionalinių priemonių, kuriomis nustatyti judėjimo apribojimai, kad būtų užkirstas kelias ligai patekti į valstybę arba būtų galima kontroliuoti tos ligos plitimą joje, tinkamumą ir būtinumą. Todėl Institucijos šiuo sprendimu patvirtintos nacionalinės priemonės atitinka Reglamento (ES) 2016/429 226 straipsnio 3 ir 4 dalis;
                  
               
                     (13)
                  
                  
                     Institucija savo Deleguotuoju sprendimu Nr. 201/21/COL (dokumentas Nr. 1212279) tinkamai pateikė sprendimo projektą komitetui, vadovaudamasi Reglamento (ES) 2016/429 226 straipsnio 3 dalimi ir 266 straipsnio 2 dalimi. Komitetas pritarė sprendimo projektui. Taigi sprendimo projektas atitinka komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Norvegijos ir Islandijos teritorijos, įtrauktos į šio sprendimo I priedo lentelės ketvirtą skiltį, yra laikomos neužkrėstomis atitinkamose tos lentelės pirmos skilties eilutėse nurodytomis ligomis ir pagal Reglamento (ES) 2016/429 226 straipsnio 3 dalį pritariama, kad atitinkama šalis priimtų nacionalines priemones.
         
         
            2 straipsnis
            Patvirtinamos Norvegijos ir Islandijos priimtos ligų, kurioms turi būti taikomos nacionalinės priemonės ir kurios įtrauktos į šio sprendimo II priedo lentelės pirmą skiltį, likvidavimo programos, kurias numatoma įgyvendinti tos lentelės ketvirtos skilties eilutėse nurodytose teritorijose.
            Likvidavimo programos taikymo laikotarpis yra ne ilgesnis kaip 6 metai nuo tos dienos, kai Institucija ją patvirtino pirmą kartą. Tinkamai pagrįstais atvejais Institucija gali Norvegijos arba Islandijos prašymu pratęsti likvidavimo programos taikymo laikotarpį dar 6 metams.
         
         
            3 straipsnis
            Šio sprendimo III priedo antroje skiltyje nurodytoms ligoms imlių rūšių vandens gyvūnai tiek, kiek atitinkamai ligai Norvegijoje arba Islandijoje taikomos nacionalinės priemonės, į šio sprendimo I ir II priedų lentelių ketvirtoje skiltyje nurodytas atitinkamas Norvegijos ir Islandijos teritorijas perkeliami tik jeigu:
            
                        a)
                     
                     
                        jų kilmės vieta yra kaip atitinkama liga neužkrėsta teritorija patvirtinta EEE valstybė arba jos dalis ir
                     
                  
                        b)
                     
                     
                        prie jų pridedamas kilmės EEE valstybės kompetentingos institucijos išduotas oficialus sertifikatas, parengtas pagal atitinkamą gyvūnų sveikatos sertifikato pavyzdį, nustatytą Įgyvendinimo reglamento (ES) 2020/2236 I priedo 1, 2, 3 arba 5 skyriuose, kuriame, vadovaujantis Deleguotojo reglamento (ES) 2020/990 13 straipsnio 2 dalies c punktu, nurodoma, kad laikomasi sveikatos garantijų, kurios būtinos, kad būtų laikomasi atitinkamų Norvegijos ar Islandijos priimtų nacionalinių priemonių.
                     
                  
         
            4 straipsnis
            Ne vėliau kaip iki kiekvienų metų balandžio 30 d. Norvegija ir Islandija Institucijai pateikia ataskaitą dėl savo nacionalinių priemonių, patvirtintų vadovaujantis Reglamento (ES) 2016/429 226 straipsnio 3 dalimi.
            Ataskaitoje:
            
                        a)
                     
                     
                        pateikiama informacija apie priemones, kurių imtasi ankstesniais kalendoriniais metais siekiant išsaugoti atitinkama liga neužkrėstos teritorijos statusą, įskaitant bent informaciją, nustatytą Įgyvendinimo reglamento (ES) 2020/2002 III priede;
                     
                  
                        b)
                     
                     
                        pateikiama informacija apie atitinkamos likvidavimo programos eigą, įskaitant išsamią informaciją apie tyrimus, atliktus ankstesniais kalendoriniais metais, ir bent informaciją, nustatytą Įgyvendinimo reglamento (ES) 2020/2002 V priedo 4 skirsnyje, ir
                     
                  
                        c)
                     
                     
                        išdėstomos priežastys, dėl kurių nurodytas atitinkama liga neužkrėstos teritorijos statusas arba likvidavimo programa turėtų būti toliau taikomas (-a) dar vienus kalendorinius metus. Visų pirma nurodomos turimos gydymo priemonės, vakcinos, ligai atsparūs ištekliai ar kiti atitinkami pakeitimai, jei vienas ar keli iš šių aspektų nuo ankstesnės ataskaitos pateikimo tapo perspektyvia galimybe užkirsti kelią Gyrodactylus salaris infekcijai ir ją kontroliuoti.
                     
                  
         
            5 straipsnis
            Institucija gali iš dalies pakeisti Norvegijos arba Islandijos nacionalines priemones, patvirtintas vadovaujantis Reglamento (ES) 2016/429 226 straipsnio 3 dalimi, jeigu iš šio sprendimo 4 straipsnio c punkte nurodytos informacijos ar kitos tokios informacijos, susijusios su pokyčiais gyvūnų sveikatos srityje, būtų matyti, kad perkėlimo tarp EEE valstybių apribojimų nustatymas nebėra būtinas ar pagrįstas siekiant užkirsti kelią atitinkamos ligos patekimui į valstybę ar kontroliuoti tos ligos plitimą joje.
         
         
            6 straipsnis
            Šiuo sprendimu panaikinamas Sprendimas Nr. 58/16/COL-D.
         
         
            7 straipsnis
            Šis sprendimas įsigalioja jo pasirašymo dieną.
         
         
            8 straipsnis
            Šis sprendimas skirtas Norvegijai ir Islandijai.
         
         
            Priimta Briuselyje 2021 m. liepos 16 d.
            
               
                  ELPA priežiūros institucijos vardu, veikdami pagal Deleguotąjį sprendimą Nr. 130/20/COL,
               
               Högni S. KRISTJÁNSSON
               
                  Atsakingasis kolegijos narys
               
            
            
               Melpo-Menie JOSÉPHIDÈS
               
                  Už teisinius ir vykdomuosius reikalus atsakingos direktorės,
               
               
                  kontrasignuojančios sprendimą, vardu
               
            
         
         
            (1)  Įtrauktas į EEE susitarimą 2020 m. gruodžio 17 d. Jungtinio komiteto sprendimu Nr. 179/2020.
         
            (2)  Įtrauktas į EEE susitarimą 2021 m. vasario 4 d. Jungtinio komiteto sprendimu Nr. 4/2021.
         
            (3)  Įtrauktas į EEE susitarimą 2021 m. vasario 4 d. Jungtinio komiteto sprendimu Nr. 4/2021.
         
            (4)  Įtrauktas į EEE susitarimą 2021 m. kovo 19 d. Jungtinio komiteto sprendimu Nr. 93/2021.
         
            (5)  EEE susitarimo I priedo I skyriaus 3.1 dalies 8a punkte anksčiau nurodytas teisės aktas – 2006 m. spalio 24 d. Tarybos direktyva 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės su pakeitimais, suderinta su EEE susitarimu to susitarimo I priede nurodytomis sektorinėmis adaptacijomis.
         
            (6)  EEE susitarimo I priedo I skyriaus 4.2 dalies 86 punkte pirmiau nurodytas teisės aktas – 2008 m. gruodžio 12 d. Komisijos reglamentas (EB) Nr. 1251/2008, kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų ir jų produktų pateikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas, su pakeitimais, suderintas su EEE susitarimu to susitarimo I priede nurodytomis sektorinėmis adaptacijomis.
         
            (7)  EEE susitarimo I priedo I skyriaus 4.2 dalies 94 punkte nurodytas teisės aktas – 2010 m. balandžio 15 d. Komisijos sprendimas 2010/221/ES patvirtinti nacionalines akvakultūros ir laukinių vandens gyvūnų tam tikrų ligų poveikio ribojimo priemones pagal Tarybos direktyvos 2006/88/EB 43 straipsnį su pakeitimais, suderintas su EEE susitarimu to susitarimo I priede nurodytomis sektorinėmis adaptacijomis.
         
            (8)  OIE Vandens gyvūnų sveikatos kodeksas ir OIE Vandens gyvūnų diagnostinių tyrimų vadovas.
      
      
         
            I PRIEDAS
            
               Norvegijos ir Islandijos teritorijos, laikomos neužkrėstomis tam tikromis ligomis, kuriomis serga vandens gyvūnai ir kurių atžvilgiu patvirtintos nacionalinės priemonės pagal Reglamento (ES) 2016/429 226 straipsnio 3 dalį
            
            
                        Liga
                     
                     
                        EEE nare esanti ELPA valstybė
                     
                     
                        Kodas
                     
                     
                        Teritorijos, kurios atžvilgiu patvirtintos nacionalinės priemonės, geografinės ribos
                     
                     
                        ELPA priežiūros institucijos sprendimo, kuriuo patvirtinta nacionalinė priemonė, numeris
                     
                  
                        
                           Gyrodactylus salaris (GS) infekcija
                     
                     
                        Norvegija
                     
                     
                        NO
                     
                     
                        Visa teritorija, išskyrus vandens baseinus, kuriuose turi būti taikoma patvirtinta GS likvidavimo programa, nurodyta šio dokumento II priede
                     
                     
                        203/21/COL
                     
                  
      
      
         
            II PRIEDAS
            
               Norvegijos ir Islandijos teritorijos, kuriose vykdomos tam tikrų ligų, kuriomis serga vandens gyvūnai ir kurių atžvilgiu patvirtintos nacionalinės priemonės pagal Reglamento (ES) 2016/429 226 straipsnio 3 dalį, likvidavimo programos
            
            
                        Liga
                     
                     
                        EEE nare esanti ELPA valstybė
                     
                     
                        Kodas
                     
                     
                        Teritorijos, kurios atžvilgiu patvirtintos nacionalinės priemonės, geografinės ribos
                     
                     
                        ELPA priežiūros institucijos sprendimo, kuriuo patvirtinta nacionalinė priemonė, numeris
                     
                  
                        
                           Gyrodactylus salaris (GS) infekcija
                     
                     
                        Norvegija
                     
                     
                        NO
                     
                     
                        Šibotnelvos, Signaldalselvos ir Kitdalselvos (Trumso fiulkė), Leirelvos, Ranelvos, Drevjos, Fiustos, Vefsnos, Hiundolos, Halsanelvos, Hestdalselvos, Dagsvikelvos ir Nilandselvos (Nordlando fiulkė), Batnfjordselvos, Dryvos, Litledalselvos, Usmos (Eksendalselvos) (Miorės ir Rumsdalio fiulkė), Dramenselvos ir Lierelvos (Biuskeriudo), Vesleelvos (Sandeelvos) ir Selvikelvos (Vestfoldo fiulkė) baseinai
                     
                     
                        203/21/COL
                     
                  
      
      
         
            III PRIEDAS
            
               Ligoms, kurioms turi būti taikomos Reglamento (ES) 2016/429 226 straipsnio 1 dalyje numatytos nacionalinės priemonės, imlios vandens gyvūnų rūšys
            
            
                        Liga
                     
                     
                        Ligai imlios rūšys
                     
                  
                        
                           Koi herpeso viruso infekcija (KHV)
                     
                     
                        Kaip nustatyta Įgyvendinimo reglamento (ES) 2018/1882 priedo lentelės 3 skiltyje
                     
                  
                        Pavasarinė karpių viremija (PKV)
                     
                     
                        Margasis plačiakaktis (Aristichthys nobilis), sidabrinis karosas (Carassius auratus), auksinis karosas (Carassius carassius), baltasis amūras (Ctenopharyngodon idellus), paprastasis karpis (Cyprinus carpio), baltasis plačiakaktis (Hypophthalmichthys molitrix), paprastasis šamas (Silurus glanis), paprastasis lynas (Tinca tinca), paprastoji meknė (Leuciscus idus)
                     
                  
                        Bakterinė inkstų liga (BIL)
                     
                     
                        Visos Salmonidae rūšys
                     
                  
                        Infekcinė kasos nekrozė (IKN)
                     
                     
                        Upokšninė šalvis (Salvelinus fontinalis), paprastasis šlakis (Salmo trutta), atlantinė lašiša (Salmo salar) ir rytinės lašišos (Oncorhynchus spp.), europinis sykas (Coregonus lavaretus)
                        
                     
                  
                        
                           Gyrodactylus salaris (GS) infekcija
                     
                     
                        Atlantinė lašiša (Salmo salar), vaivorykštinis upėtakis (Oncorhynchus mykiss), alpinė šalvis (Salvelinus alpinus), upokšninė šalvis (Salvelinus fontinalis), europinis kiršlys (Thymallus thymallus), upėtakinė palija (Salvelinus namaycush), paprastasis šlakis (Salmo trutta) ir bet kuri rūšis, turėjusi sąlytį su šiomis rūšimis
                     
                  
                        Austrių herpeso virusas 1 μνar (OsHV-1 μVar)
                     
                     
                        Didžioji austrė (Crassostrea gigas)
                     
                  
                        Lašišinių alfaviruso (LAV) infekcija
                     
                     
                        Atlantinė lašiša (Salmo salar), vaivorykštinis upėtakis (Oncorhynchus mykiss), paprastasis šlakis (Salmo trutta)